KIRJALLINEN KYSYMYS E-3392/01 esittäjä(t): Cristiana Muscardini (UEN), Sergio Berlato (UEN),Antonio Mussa (UEN), Mauro Nobilia (UEN)ja Franz Turchi (UEN) komissiolle. Israelin valtion poistaminen kartalta.



Virallinen lehti nro 172 E , 18/07/2002 s. 0050 - 0051



KIRJALLINEN KYSYMYS E-3392/01 esittäjä(t): Cristiana Muscardini (UEN), Sergio Berlato (UEN),Antonio Mussa (UEN), Mauro Nobilia (UEN)ja Franz Turchi (UEN) komissiolle (7. joulukuuta 2001) Aihe: Israelin valtion poistaminen kartalta Palestiinalaisviranomaisten kansainvälisen lehdistökeskuksen kotisivuilla (http://www. ipc. gov. ps/ipc_a/ipc_a-1/a map/palcit-e. html) on pieni kartta, jossa näkyy Libanon, Syyria, Jordania ja Egypti, kun taas Israelin valtio on hävinnyt kartalta täysin. Israelin sijaan kartalla nykyisten rajojen sisäpuolella sijaitseva alue on nimetty Palestiinaksi. Kartalta on kadonnut myös kokonaisia kaupunkeja, kuten esimerkiksi Tel Aviv. Tiedustelemme tällaisen virtuaalisen IT-mystifioinnin vuoksi 1. Onko komissio tietoinen näiden virallisten internetsivujen sisällöstä? 2. Eikö komission mielestä yhden kansallisvaltion (ja sen kansalaisten) poistaminen Palestiinan viranomaisten laatimasta virallisesta asiakirjasta ole huolestuttava ja vaarallinen hyökkäys Lähi-idän rauhanprosessia vastaan sekä virallinen vahvistus ääriryhmien ja terrorististen tahojen suhtautumisesta, jotka ovat viime vuosina työskennelleet ja työskentelevät Osama bin Laden mukaan lukien Israelin valtion tuhoamiseksi ja fundamentalistisen panarabismin vahvistamiseksi? 3. Mihin kiireellisiin toimiin komissio aikoo ryhtyä Palestiinan viranomaisia vastaan internetsivujen muuttamiseksi poliittisen ja maantieteellisen todellisuuden huomioon ottaen, jotta vältetään se, että internetsivujen käyttäjille Israelin virtuaalituho ennustaa valtion todellista tuhoa? 4. Eikö komission mielestä olisi välttämätöntä käynnistää tutkimus EU:n Palestiinan viranomaisille, kirjojen hankintaan ja kouluopetuksen järjestämiseen myöntämien varojen käytöstä, jotta voidaan tarkistaa, vastaako kouluopetuksen sisältö niitä virheellisiä tietoja, joita on edellä mainituilla internetsivuilla? Mikäli näin on, eikö komission mielestä olisi lakkautettava varojen myöntäminen? Christopher Pattenin komission puolesta antama vastaus (28. tammikuuta 2002) Komissio on tietoinen palestiinalaishallinnon kansainvälisen lehdistökeskuksen internetsivusta. Kyseistä internetsivua ei voi tällä hetkellä avata. Karttoja on saatavilla toisilla palestiinalaishallinnon ylläpitämillä internetsivuilla, kuten Palestiinan tilastokeskuksen (Palestinian Central Bureau of Statistics, PCBS) sivuilla. Komissio huomauttaa, että vaikka Israelin nimeä ei kartoissa nimenomaisesti mainitakaan, Israelin ja Palestiinan maa-alueiden välille on tehty selvä ero. Karttoihin liitetyssä tekstissä viitataan nimenomaisesti Palestiinan Länsirannalla ja Gazan alueella sijaitseviin alueisiin. Tässä yhteydessä komissio palauttaa mieliin, että Palestiinan vapautusjärjestö (PLO) on nimenomaisesti tunnustanut Israelin vuonna 1993, ja korostaa, että Israelin ja tulevan palestiinalaisvaltion väliset rajat määritetään tulevissa lopullista statusta koskevissa neuvotteluissa. Komissio pahoittelee sitä, että useiden alueella sijaitsevien maiden viralliset kartat eivät ole kansainvälisen oikeuden ja Yhdistyneiden kansakuntien turvallisuusneuvoston päätöslauselmien mukaisia. Esimerkkeinä mainittakoon Syyria (kartan mukaan osia Turkista kuuluu Syyrian maa-alueeseen), Libanon (epäselvyyksiä Sheba'an maatilojen osalta) ja Israel (kartassa Golan ja Itä-Jerusalem näyttävät kuuluvan Israelin maa-alueeseen, ja Länsirantaan viitataan nimellä Juudea ja Samaria). Komissio jatkaa tilanteen tarkkailua. Palestiinalaishallinto uusii parhaillaan opetussuunnitelmiaan Yhdistyneiden kansakuntien kasvatus-, tiede- ja kulttuurijärjestön (Unesco) ja useiden jäsenvaltioiden tukemana. Komissio ei rahoita palestiinalaisviranomaisten kirjahankintoja.